คลังกล่อมประกันดึงเงินลงทุน
คลังเรียกร้องประกัน ร่วมมือรัฐกระตุ้นเศรษฐกิจ ดึงเงินประกันชีวิตลงทุนโครงการรัฐ
20 พ.ย. 2558

คลังเรียกร้องประกัน ร่วมมือรัฐกระตุ้นเศรษฐกิจ ดึงเงินประกันชีวิตลงทุนโครงการรัฐ
นายสมชัย สัจจพงษ์ ปลัดกระทรวงการคลัง กล่าวในการประชุมสัมมนาวิชาการด้านประกันภัย ว่า ต้องการเห็นแผนกระตุ้นเศรษฐกิจของธุรกิจประกันภัย ซึ่งที่ผ่านมามีน้อยมาก มักจะเป็นการเข้ามาช่วยเฉพาะกิจ เช่น ช่วงหลังเกิดน้ำท่วมใหญ่ปลายปี 2554 มีธุรกิจประกันภัยเข้ามาช่วยบรรเทาความเดือดร้อนของธุรกิจ ขณะที่ธุรกิจประกันภัยควรมีแผนกระตุ้นเศรษฐกิจในระยะยาว และเข้ามาเป็นส่วนหนึ่งในแผนปฏิรูปเศรษฐกิจ
นอกจากนี้ ในส่วนของเงินออมจากธุรกิจประกันชีวิตนั้น ควรจะต้องนำไปลงทุนในโครงการของที่จะออกมาเพื่อกระตุ้นเศรษฐกิจในอนาคต ช่วยให้เศรษฐกิจเติบโต ไม่ใช่ออมเฉยๆ ต้องบริหารจัดการให้เกิดประโยชน์ต่อบริษัท และช่วยเศรษฐกิจด้วย ซึ่งหากมีปัญหาอะไรที่เป็นอุปสรรค ก็สามารถเสนอแนวทางแก้ไขมายังกระทรวงการคลัง เพื่อจะได้นำไปศึกษา 
“ที่ผ่านมาธุรกิจประกันอยู่กันสบายๆ รอกินค่านายหน้า พอเศรษฐกิจโต ประกันก็ดีตาม ขณะที่รัฐมีการลงไปกระตุ้นเศรษฐกิจฐานรากธุรกิจเอสเอ็มอี ขณะที่ประกันที่มีความเชี่ยวชาญด้านความเสี่ยง จะมีแผนอะไรเข้าไปช่วยคนกลุ่มนี้” นายสมชัย กล่าว
ทั้งนี้ ปัจจุบันเบี้ยรวมต่อผลิตภัณฑ์มวลรวมในประเทศ (จีดีพี) มีสัดส่วนเพียง 7% จำนวนกรมธรรม์ประกันชีวิตมี 21 ล้านกรมธรรม์ กรมธรรม์ประกันภัยมี 30 ล้านกรมธรรม์ ซึ่งเป็นอัตราที่ยังไม่น่าพอใจ จึงต้องดูว่าสาเหตุที่ประชาชนไม่ทำประกันเพราะสาเหตุอะไร สินค้าไม่ตรงกับความต้องการ บริการไม่ดีหรือไม่
สำหรับการเปิดเสรีการค้าอาเซียน หรือเออีซี สิ่งที่ต้องการเห็น คือ การเปลี่ยนแปลงครั้งใหญ่ในธุรกิจประกันภัย โดยสิ่งแรกที่ต้องการเห็นคือ ระดับการเปิดเสรีของธุรกิจประกันภัยต้องขึ้นมาเป็นอันดับ 2 ในอาเซียน แซงหน้ามาเลเซีย เพราะจากนี้ไปการเปิดเสรีอาเซียนทำให้ไม่สามารถปิดกั้นการเข้ามาของชาติอื่นได้ ฉะนั้น ธุรกิจประกันวินาศภัยที่มีบริษัทจำนวนมาก หากต้องการมีขนาดใหญ่ขึ้นก็ต้องมีการควบรวมกิจการ เพราะธุรกิจขนาดเล็กจะสู้ต่างชาติไม่ได้ ขณะที่จำนวนธุรกิจประกันชีวิตต้องมีความเหมาะสม และแข็งแกร่ง 
ด้าน นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า คปภ.เตรียมส่งเสริมให้ผู้ประกอบการในบริษัทประกันภัยศึกษาวิเคราะห์ข้อมูล รวมไปถึงพฤติกรรมของผู้บริโภค เพื่อให้เหมาะสมกับความต้องการ จากเดิมที่มีเพียงการวิเคราะห์พฤติกรรมที่อาจจะยังไม่มีความเพียงพอ
ทั้งนี้ คปภ.เตรียมผลักดันให้ผู้ประกอบการหันมาใช้ประโยชน์จากเศรษฐกิจดิจิทัล (ดิจิทัล อีโคโนมี) ที่จะทำให้เข้าถึงผู้บริโภคได้มากกว่า รวดเร็วกว่า โดยไทยเพิ่งประมูลคลื่นความถี่ย่าน 1,800 เมกะเฮิรตซ์ และในเดือน ธ.ค.นี้ จะมีการประมูลคลื่นความถี่ย่าน 900 เมกะเฮิรตซ์ ผู้ประกอบการจึงต้องมีการปรับตัวเพื่อให้เข้าถึงข้อมูลและความต้องการของผู้บริโภคให้ได้มากที่สุด
อย่างไรก็ตาม แผนรองรับร่างแผนพัฒนาธุรกิจประกันภัยฉบับที่ 3 จะต้องมีความสอดคล้องกันในทุกด้าน และสามารถตอบโจทย์ให้กับผู้บริโภคได้ เช่น ในปีหน้าคาดว่าปัญหาภัยแล้งอาจจะเกิดขึ้น ซึ่งจะส่งผลต่อพืชผลทางการเกษตร ผู้ประกอบการจึงต้องมีการพัฒนาสินค้าให้เหมาะกับกลุ่มเป้าหมาย รวมทั้งปีหน้าภาครัฐจะมีการลงทุนโครงสร้างพื้นฐานเพิ่มมากขึ้น ประกันภัยจึงมีความสำคัญในการรองรับความเสี่ยงภัย